พักเงินที่หุ้น Defensive ช่วงตลาดผันผวนINTUCH ตัวเลือกแรก กำไรโต-ปันผลสูง
โบรกมองหุ้น Defensive เป็นที่พักเงินได้ดีภายใต้บรรยากาศการลงทุนทั่วโลกที่ผันผวน แนะนำทยอยสะสม INTUCH การเติบโตของกำไร และปันผลสูง พร้อมคงมุมมองเชิงบวกต่อภาพระยะกลางของหุ้นกลุ่มสื่อสาร จากการประมูล 4G ในช่วงปลาย
30 มิ.ย. 2558

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (30 มิ.ย.) แนะนำ “ทยอยสะสม” หุ้นบริษัท อินทัช โฮลดิ้งส์ จำกัด (มหาชน) หรือ INTUCH (ราคาเหมาะสม 114.00 บาท) เพื่อรับเงินปันผล โดยคาดการณ์เงินปันผล ครึ่งปีแรกของปี 58 หุ้นละ 2.20-2.30 บาท คิดเป็นผลตอบแทนจากเงินปันผลในเกณฑ์ดีที่ 3%
ทั้งนี้ คาดว่าหุ้น Defensive จะเป็นที่พักเงินได้ดีภายใต้บรรยากาศการลงทุนทั่วโลกที่ผันผวนในวันนี้ จากความกังวลว่ากรีซอาจผิดนัดชำระหนี้และส่งผลให้ต้องออกจากกลุ่ม EU หลังการเจรจาแผนปฎิรูปทางการเงินกับเจ้าหนี้ในวันเสาร์ที่ผ่านมาล้มเหลว และจะครบกำหนดชำระหนี้กับ IMF จำนวน 1.5 พันล้านยูโรในวันที่ 30 มิ.ย.
คงมุมมองเชิงบวกต่อภาพระยะกลางของหุ้นกลุ่มสื่อสาร จากการประมูล 4G ในช่วงปลายปี และเชื่อว่าจะเป็นปัจจัยสำคัญที่ปลดล๊อกความกังวลเรื่องคลื่นความถี่ของ ADVANC ที่จะหมดอายุสัมปทานลงในปี 2558 ขณะที่ THCOM เข้าสู่ช่วงเก็บเกี่ยวผลประโยชน์จากการลงทุน และมีการเติบโตของกำไรที่สูง โดยคาดกว่ากำไรสุทธิปี 2558 จะเติบโต 25.7% จากปีก่อน จากการรับรู้รายได้ของดาวเทียมไทยคม 6 และ IPSTAR ที่มีอัตราการใช้งานเพิ่มขึ้นต่อเนื่อง
ราคาปิดวานนี้ที่ 77.50 บาท มีส่วนลด 17.52% จาก NAV ของมูลค่าเงินลงทุนใน ADVANC และ THCOM ที่หุ้นละ 93.96 บาท